Document ID: /roh_data/filtered/fineweb-2-filterrobots_roh.jsonl.gz/73265

Il «project Triazza», nua ch’i va per segirar l’areal da Pradella, ch’è periclità tras bovas, duai vegnir surlavurà.
Sin la submissiun averta per las lavurs d’impressari saja entrada in’unica offerta, scriva la suprastanza communala da Scuol en ses rapport. Auters impressaris n’hajan betg la capacitad da far las lavurs en il temp da construcziun prescrit. Suenter che l’Uffizi da construcziun bassa ha controllà l’offerta e congualà questa cun lavurs sumegliantas en il chantun, resultia ch’ils pretschs offrids èn bunamain 20% pli auts.
Credit approvà memia bass
Entant sajan vegnids duvrads radund 1,5 milliuns francs per cumprar e sbuvar la chasa da la Crusch Blaua a Pradella ch'è era sin l'areal Pradella. La radunanza communala da Scuol aveva approvà per tut il project da sbuvar e segirar in credit brut da 3,3 milliuns francs. Tenor l’offerta inoltrada muntan ils custs dentant a circa 4,4 milliuns francs.
La suprastanza ha perquai decis d’instradar ils pass suandants:
- Orientar ils pertutgads e la populaziun
- Inoltrar ina dumonda da finanziaziun per custs supplementars tar il Chantun.
- Optimar il process da construcziun cun cumenzar l'avrigl 2024 cun las lavurs e terminar ellas en ina tratga.
Uschia hajan er ils impressaris dapli temp, ha agiuntà la suprastanza communala. En in emprim pass duai il project d’execuziun vegnir elavurà danovamain, per suenter scriver ora las lavurs concretisadas l’october 2023. Betg anc cler saja sch’i vegnia suttamess a la populaziun ina dumonda da credit supplementar avant u pir suenter ch’il project è finì.